Wikidata Lima
Res apud Vicidata repertae:Lima: insigneLima: insigne
*Civitas*: Peruvia  
*Locus*: 12°3′36″S 77°2′15″W  
*Numerus incolarum*: 9 943 800  
*Zona horaria*: UTC-5  
Situs interretialis  
*Nomen officiale*: Lima
**Gestio**

*Praefectus*: Rafael López Aliaga  
*Procuratio superior*: Lima province  

**Geographia**

*Superficies*: 2 672.28 chiliometrum quadratum  

**Coniunctiones urbium**

*Urbes gemellae*: Miamia, Akhisar, Clevelandia, Aternum, Urbs Sancti Iosephi in Costarica, Burdigala, Pechinum, Truxillum, Tegucigalpa, Paulopolis, Manila, Bonaeropolis, Mexicopolis, Matritum, Austinopolis, Dominicopolis, Brasiliopolis, Kiovia, Taipeia  

**Tabula aut despectus**

Lima: situsLima: situs
**Lima** est urbs principalis et caput rei publicae Peruvianae, atque olim fuit sedes subregni Peruviae. In provincia eiusdem nominis praeest, et media urbs, commerciale,? et vectorium totius regionis stat. Inter valles fluminum Chillon, Rimac, et Lurin, in litore deserto iuxta sinum Oceani Pacifici sita est, ubi Callao, portus urbanus, patet.

*Dominus Miraculorum*
A Francisco Pizarro, Hispanico victore, condita, Lima Urbs Regum cognita est. Plus quam trecentos annos erat gravissima atque opulentissima metropolis totius Americae Australis; nunc autem, quattuor saeculis a fundamento suo praeteritis, tenuis umbra vel maestum reliquum gloriae prioris splendorisque gravatur. Prope tertia pars populi Peruviae in urbe habitat.

Origo nominis
-------------

Ut diximus supra, Lima a Francisco Pizarro victore die lunae 18 Ianuarii 1535, Carolo I & V imperante, condita est, nomine *Urbs Regum,* cum situs in Epiphania Domini electus esset. Vocabulum tamen Lima, primitiva regionis appellatio, perstitit; unde autem appellatio ignotum est. Alii a *lima-limaq,* vocabulo Aymara quod *flos flavus* significat, alii a vocabulo Quechua *rimaq* quod *loquens* significat putant. In vetustis vero tabulis vel chartis geographicis, duo nomina unum iuxta alterum scripta sunt.

Historia
--------

### In Viceregno Peruviano

Lima fuit sedes subregni vel vicariatus Hispanicus Peruviae (Viceregnum Peruvianum), quod tempore colonico (a medio millesimo quingentesimo saeculo ad fines mellesimi octingentesimi) omnes paene res mancipi in America Meridionali complexum est. Urbs vero nulla in tota America praeter Hispaniolam Novam (hodie Mexico D. F.) ei fuit par. 

Flagello terrae motus locus saepe vexatur. Die 28 Octobris 1746, Urbs Regum terraemotu calamitose rupta est. Secundum narrationes publicas ex sexaginta milia habitantibus MCXLI Limae mortui sunt, et in portu *Callao* ex quattuor milia tantum MM salvi erant. Quinque praeterea et viginti ex tribus milibus in centum quinquaginta vicis distributis aedes tantum mansere. Nihil in portu, nisi vestigia, rudus et harena ubique, et dimidiam post horam crudelis maris fluctus altitudine septendecim metra in populum hoc demergendum irrupit, et deinde omnia quibus occurrit detraxit rursus in mare.

Reverendus Petrus Lozanus S.I. reverendo Brunoni Morali tanta de clade has litteras scripsit: "Ad perfectionem ulli urbi in hoc Novo Mundo possibilem pervenerat, aedificationum sumptu, mundis quae vias bene ornatas decorabant domibus, lepidis fontibus, templorum elevatione, fabricatione claustrorum qui sine dubio cum optimis huius generis in mundo constructionibus contendere potuerunt, eheu, totus ille prospectus annorum cura multorum et labor, temporis puncto in pulverem redactus est."

Quadraginta subreges vel vicarii regales (Vicereges) Limae et Peruviae praefuere. Subregnum vel Vicariatus ab imperatore Carolo I & V creatum est Barcinoni (Lingua Hispanica: *Barcelona*) die lunae 20 Novembris 1542. Fuit primus vicarius *Blasco Núñez Vela.* Tempore Vicariatus Urbs Regum sumptuoso splendore fruita est, et *Ter Coronata* appellabatur, quia lorica vel signum civitatis Limae singulari regis indulto tres coronas continet, et elogium "Hoc signum vere regum est." At sine dubio divitiis, sumptu, et urbanitate *Ter Coronata* quoque fuit. Exempli gratia, via ad vicariorum palatium a portis moenium stratum erat argento. Splendoris fama oculos omnium in se convertit, praecipue praedonum. Inter istos fuit *Franciscus Drake,* eoque minante moenia alta exstructa sunt. 

Inter vicarios clarissimus fuit *Manuel Amát y Juniet,* qui illustrissimae eo tempore Limae mimae nomine *Micaela Villegas* stuprum inferebat. Magnum civitati opprobrium erat. Ille regnavit ab anno millesimo septingentessimo sexagesimo primo usque ad septuagesimum sextum cum a rege Carolo III in Hispaniam revocatus sit. Limam fabricis multis exornavit, inter quas Via Descalceatorum et Semita Aquarum exstant. Hae deliciis suis Micaelae exstructa sunt. Via "Descalceatorum" appellata cum prope conventum Carmelitanum esset, pluribus marmoreis statuis olim ornata, nunc paenitenda his spoliata. Semita Aquarum mirabilibus fontibus fruita tunc est, hodie tamen deserta. Vicarius Amát Micaelam *perricholi* appellare solebat, et hoc vocabulo temporibus nostris ea nominatur. Vulgo putatur illum velle vocabulo *perricholi* voce Cataloniae *Perra Chola* dicere, quod *Barbara Scortum* in lingua Hispanica significat. At hoc mendacium a detractoribus factum est. Lingua vere Gallorum *perrichole cara possessio* vel *deliciae meae* dicit. Micaela Villegas etiam fuit clarissima in Europa, atque magnum apud plures potuit, exempli gratia opera comica a Iacobo Offenbach condita est nomine *La Perrichole.*

### In re publica

Primis currentibus? annis saeculi millesimi nongentesimi plures regiones Vicariatui subjectae novas res optaverunt et secessae sunt. Sic Lima paulatim degeneravit et priorem potestatem et famam numquam posthac adepta erit. Ultimus Vicarius Regalis *Ioseph de la Serna e Hinojosa* Simoni Bolivar regnum prodidit post proelium Ayacuchense, die Iovis 9 Decembris 1824. Urbs iam non Regum, Lima ut sedes subregni et caput urbanum in America Meridionalis periit.

Paulo post, 1835, Carolus Darvinius Limam aderat, et argumentum diarii eius demonstrat quam celerrime et infime Lima post subregni abolitionem cecidit. "Nullus status reipublicae in America Meridionalis usque a libertatis declaratione plus effrenatae licentiae vel anarches passus est quam Peruvia. Eo tempore quo aderamus quattuor principes in armis pro rei publicae dominatu contendebant. Si unus ex eis paulisper excelluit, ceteri in eum coallescebant, at simulatque vicerunt inimici fiebant. Quodam die, anniversarius erat Declarationis Libertatis, et Missa solemniter celebrabatur praeside reipublicae comitante. Cum Te Deum cantabatur, pro vexillis Peruviae, cohortes comitantes vexilla nigra cum imago Mortis panderunt! Qualis res publica est cum talis prospectus in tali momento ordinari potest?. .. Lima iam putride tabescit. Viae parte maiori pavimenti carent, et sordis cumuli ubique sunt, ubi aves ferae pro pullis domesticis cadaverinas decerpunt. Pleraque aedium planities superiores habent, trabibus dealbatis ob terraemotus confectae, sed nonnullae domus antiquae, quibus plures familiae nunc utuntur, immensae sunt, et alicubi cubiculorum numero cum magnificis contendere possunt. Lima, Urbs Regum, sine dubio civitas splendida olim fuit. Admirabilis ecclesiarum multitudo etiam nunc praebet singularem atque insignem leporem, praecipue cum urbs a longe videtur."

Dioeceses Limae
---------------

Dioeceses LimaeDioeceses Limae
Dioceses Limae hodie sunt:

1. Lima
2. Dioecesis Ancon
3. Dioecesis Ate
4. Dioecesis Barrancum
5. Dioecesis Bregna
6. Dioecesis Carabaillum
7. Dioecesis Chaclacaium
8. Dioecesis Chorrillos
9. Dioecesis Cieneguilla
10. Dioecesis Comas
11. Dioecesis Augustinus
12. Dioecesis Independentia
13. Dioecesis Iesus Maria
14. Dioecesis La Molina
15. Dioecesis Victoria
16. Dioecesis Lince
17. Dioecesis Olivae
18. Dioecesis Luriganchi
19. Dioecesis Lurín
20. Dioecesis Magdalena Maris
21. Dioecesis Miraflores
22. Dioecesis Populus Liber
23. Dioecesis Pachacamac
24. Dioecesis Pucusana
25. Dioecesis Pons Lapidis
26. Dioecesis Apex Pulchrum
27. Dioecesis Apex Nigrum
28. Dioecesis Rímac
29. Dioecesis Sanctus Bartolus
30. Dioecesis Sanctus Borja
31. Dioecesis Sanctus Isidorus
32. Dioecesis Sanctus Iohannes Luriganchi
33. Dioecesis Sanctus Iohannes Mirafloris
34. Dioecesis Sanctus Ludovicus
35. Dioecesis Sanctus Martinus Porrensis
36. Dioecesis Sanctus Michael
37. Dioecesis Sancta Anita
38. Dioecesis Sancta Maria Maris
39. Dioecesis Sancta Rosa
40. Dioecesis Sanctus Iacobus Surci
41. Dioecesis Surquillium
42. Dioecesis Villa Salvator
43. Dioecesis Villa Maria Triumphus

Coniunctiones urbium
--------------------

Lima societatem cum his urbibus colit:

* Augustinia in Texia, Civitates Foederatae Americae
* Brixino in Cleveland, Civitates Foederatae Americae
* Burdigala in Francia
* Pecinum in Sina
* Matritum in Hispania

Notae
-----

1. ↑  "Lima", vb. adiect. "Limanus": Ebbe Vilborg. *Norstedts svensk-latinska ordbok*. Editio secunda anni 2009. Vide "Archidioecesis Limana" e *The Hierarchy of the Catholic Church* (situs a Davide M. Cheney elaboratus) **(Anglice)**

Bibliographia
-------------

* Collyns, Dan. 2017. Lima's time bomb: how mudslides threaten the world's great 'self-built' city. *The Guardian,* 20 Iunii.

Nexus externi
-------------


|  |  |
| --- | --- |
|  | **Vicimedia Communia** plura habent quae ad **Limam** spectant. |


|  |  |
| --- | --- |
|  | **Situs geographici et historici:** *Locus*: 12°3′36″S 77°2′15″W • *GeoNames* • Thesaurus Getty • *Facebook Places* • Store norske Lexikon • Treccani • Большая российская энциклопедия |

Americae Australis urbes milies milium incolarum

Barquisimeto • Barranquilla • Belem de Para • Bogota • Bonus Aër • Brasiliopolis • Cali • Campinae • Caracae • Corduba • Curitiba • Fortalexia • Goiânia • Guaiaquilum • Guarulia • Lima • Manaus • Maracaibum • Medellium • Partido La Matanza • Paulopolis • Pernambucum • Portus Alacer • Quitum • São Gonçalo • São Luís • Urbs Belli Horizontis • Urbs Fluminensis • Urbs Montis Videi • Urbs Sanctae Crucis de Sierra • Urbs Sancti Iacobi • Urbs Sancti Salvatoris in Brasilia • Valentia

*Opus geopoliticum • Maximae urbes orbis terrarum**Capsae cognatae:* Urbes Americae Australis capitales • Urbes Africae maximae • Urbes Americae Septentrionalis maximae • Urbes Asiae maximae • Urbes Europae maximae • Urbes Oceaniae maximae

Urbes Americae Australis capitales

**Ordine alphabetico enumeratae**: Urbs Assumptionis • Bogota • Bonus Aër • Brasiliopolis • Caracae • Georgiopolis • Lima • Paramaribo • Quitum • urbs Sancti Iacobi • Sucre • urbs Montis Videi  

**Sub civitatum nominibus annexae**: Aequatoria • Argentina • Bolivia • Brasilia • Chilia • Columbia • Guiana • Paraquaria • Peruvia • Surinamia • Uraquaria • Venetiola

*Opus geopoliticum • Urbes orbis terrarum capitales**Capsae cognatae:* Urbes Americae Australis maximae • Urbes Africae capitales • Urbes Americae Septentrionalis capitales • Urbes Asiae capitales • Urbes Europae capitales • Urbes Oceaniae capitales